kardosdrur/scandi-wiki huggingface dataset:
Karl 1. af Portugal

Karl 1. () (28. september 1863 – 1. februar 1908) var konge af Portugal fra 1889 til 1908.

Biografi 
Karl var søn af kong Ludvig 1. af Portugal i hans ægteskab med prinsesse Maria Pia af Savoyen, datter af kong Victor Emanuel 2. af Italien. I 1886 blev han gift med prinsesse Amélie af Orléans, der var datter af den franske tronprætendent, Filip af Orléans.

I 1889 efterfulgte han sin far som konge. Under et republikansk attentat på kongefamilien i 1908 blev Karl og tronfølgeren, Ludvig Filip, skudt og dræbt på Terreiro do Paço. Karls yngre søn, Emanuel, blev såret i armen, overlevede og efterfulgte sin far på tronen.

Se også 

 Portugals historie
 Portugals konger

Konger af Portugal
Huset Sachsen-Coburg og Gotha-Koháry
Katolske monarker
Myrdede regenter
Kold College

Kold College er en dansk uddannelsesinstitution beliggende i Hjallese i det sydlige Odense. Skolen udbyder erhvervsuddannelser inden for levnedsmiddel, jordbrug og mejeri, akademiuddannelser (laborant, procesteknolog og serviceøkonom) samt den tekniske gymnasieafdeling Fyns Naturvidenskabelige Gymnasium, der blev grundlagt i 1992 og skiftede navn til Kold Tekniske Gymnasium i 2017.

Navnet Kold College refererer til Christen Kold, der grundlagede en højskole i Dalum i 1862. I 1886 blev Dalum Landbrugsskole grundlagt i højskolens tidligere bygninger. Landbrugsskolen oprettede i 1889 en mejeriskole og skiftede navn til Dalum Landbrugs- og Mejeriskole. I 1972 fik mejeriskolen sin egen forstander, Jens Martin Buch Kristensen, under hvis ledelse skolen i 1979 blev selvstændig og fik navnet Dalum Tekniske Skole, Mejeribrugets Uddannelsescenter. Efter en fusion med Søhus Gartnerskole, skiftede Dalum Tekniske Skole i 2004 navn til Dalum UddannelsesCenter, med det internationale navn Dalum – College of Food and Technology. I oktober samme år gik forstander Jens Martin Buch Kristensen på pension. I 2008 skiftede skolen navn til Kold College.

Kold College blev i februar 2009 udnævnt til at være Danmarks bedste erhvervsskole.

Skolens direktør er Gitte Bargholt.

Eksterne henvisninger 
 Kold Colleges hjemmeside

Kilder 

Tekniske skoler i Danmark
Uddannelsesinstitutioner i Danmark
Uddannelse i Odense
Etableret i 1862
Glen Tetley

Glen Tetley (2. februar 1926 i Cleveland, Ohio – 26. januar 2007 i Florida) var en amerikansk ballet- og moderne danser såvel som koreograf, som blandede ballet og moderne dans for at skabe en ny måde at kigge på dans. Han er bedst kendt for sit stykke Pierrot Lunaire. Glen Tetley døde i 2007 af hudkræft.

Koreografer fra USA
Balletdansere fra USA
Günter Benkö

Günter Benkö (født 12. juli 1955 i Oberwart, Burgenland) er en pensioneret østrigsk fodbolddommer, bedst kendt for at dømme to kampe under VM i fodbold 1998 i Frankrig. Han dømte også to kampe ved europamesterskabet i fodbold 2000, som blev afholdt i Belgien og Holland. Benkö var ansvarlig for finalen i UEFA Pokalvindernes Turnering i 1998-99 den 19. maj 1999 i Villa Park, Birmingham, mellem S.S. Lazio og RCD Mallorca.

Eksterne henvisninger 
 Profil på weltfussball.de 

Fodbolddommere fra Østrig
Dommere i VM i fodbold 1998
Dommere i UEFA Champions League
Henrik 1. af Portugal

Henrik 1. – på portugisisk Dom Henrique I – (født 31. januar 1512, død 31. januar 1580) var Portugals konge i 1578-80.

Henrik var en yngre søn af Emanuel 1. og Maria af Spanien. Han lod sig ordinere i den katolske kirke og blev snart ærkebiskop af Braga, af Évora, og endelig kardinal.

Han var regent for sin unge nevø Sebastian 1. i 1557-68. Efter Sebastians død i Marokko i 1578 blev han selv konge.

Henrik fik ingen børn – som kardinal var han jo ugift – og var den sidste konge af Avizslægten. Han blev efterfulgt af sin fætter, Filip 2. af Spanien.

Se også 

 Portugals historie
 Portugals konger

Eksterne henvisninger 
 

 

Huset Aviz
Konger af Portugal
Katolske monarker
Romano Artioli

Romano Artioli (født 1932 i Mantova) er en italiensk entreprenør og tidligere ejer af Bugatti og Lotus. Før dette opbyggede Artioli sin formue som importør af Suzukier.

Under Artiolis styring blev Bugatti genoplivet. Firmaet producerede en enkelt bil, Bugatti EB110, under hans lederskab før virksomheden blev købt af Volkswagen Group.

Artioli købte Lotus fra General Motors i august 1993. Han solgte størstedelen af aktierne til Proton i 1996 for at dække sine tab som følge af insolvens af Bugatti, men forblev i bestyrelsen som Special Projects-leder indtil 1998.

Lotus Elise blev navngivet efter Romano Artiolis barnbarn.

Erhvervsfolk fra Italien
Bugatti
Padla II af Kakheti

P'adla II (georgisk: ფადლა II) (døde 929) var en prins og korbiskop af Kakheti i det østlige Georgien fra 918 til 929. 

Han efterfulgte sin far, Kvirike I, efter dennes død. Hans regeringstid var præget af arabiske angreb på Kakheti og Padlas deltagelse i kampe og dynastiske fejder i forskellige kaukasiske fyrstedømmer. Tidligt i hans regeringsperiode mistede han Orkobi-fæstningen til naboherskeren Adarnase af Hereti, der havde måttet afstå den til Padlas far. I 922 hjalp Padla kong Ashot II af Armenien med at knuse et oprør ledet af fyrst Moses af Utik. Senere i hans regeringsperiode hjalp han også George II af Abkhasien mod sin oprørske søn prins Konstantin.

Han blev efterfulgt af sin søn Kvirike II.

Litteratur 
 Toumanoff, Cyrille (1976, Rome). Manuel de Généalogie et de Chronologie pour le Caucase chrétien (Arménie, Géorgie, Albanie). 
 Вахушти Багратиони. История царства грузинского. Возникновение и жизнь Кахети и Эрети. Ч.1.

Tjek fødselsår
Kongelige fra historiske riger
Johan 4. af Portugal

Johan 4. () (født 18. marts 1604 - død 6. november 1656) var konge af Portugal fra 1640 til 1656.

Johan, hertug af Braganza, var beslægtet med huset Aviz, der regerede Portugal indtil 1580. Efter et oprør imod spanieren Filip 3. blev han udråbt til konge og grundlagde Huset Braganza, der herskede over Portugal indtil 1910.

Johan var også komponist.

Hans datter Katarina blev gift med Karl 2. af England i 1662; hendes medgift inkluderede de portugisiske kolonier Mumbai og Tanger.

 

Huset Bragança
Konger af Portugal
Katolske monarker
Komponister fra Portugal
Placido Campolo

Placido Campolo (1693-1743) var en italiensk maler i den sene barok født i Messina på Sicilien. I Rom studerede han hos maleren Sebastiano Conca; i 1731 vendte han tilbage til Messina for at male Galleria del Senato. Han døde af pest i 1743.

Referencer 

Malere fra Italien
Barokmalere
Alfons 6. af Portugal

Alfons 6. () (født 21. august 1643, død 12. september 1683) var konge af Portugal fra 1656 til 1683.

Biografi 
Alfons var den ældste overlevende søn af kong Johan 4. af Portugal og Luisa de Guzmán. Som 3-årig blev Alfons ramt af en sygdom, der lammede hans venstre side og gjorde ham sindssyg.

Alfons blev konge fra faderens død i 1656. Hans mor, dronning Luisa, fungerede som regent i årene 1656-1662. Alfons giftede sig med den franske prinsesse Marie Françoise af Nemours i 1666, men det følgende år blev ægteskabet annulleret på grund af brudgommens impotens. Kort derefter giftede hun sig med hans yngre bror Peter, som blev regent og eksilerede Alfons til Azorerne. Alfons døde som 40-årig i 1683 i Sintra.

Referencer 

 

Konger af Portugal
Katolske monarker
Huset Bragança
Claude Helffer

Claude Helffer (født 18. juni 1922, død 27. oktober 2004) var en fransk pianist særligt beundret for hans udøvelse af musik fra det 20. århundrede.

Han blev født i Paris og begyndte at tage klavertimer i en alder af fem år. Fra han var ti til anden verdenskrigs begyndelse studerede han hos Robert Casadesus. Under krigen blev han indskrevet ved École Polytechnique og kæmpede hos den franske modstandsbevægelse (i Maquis du Vercors). Efter krigen studerede han teori og komposition hos René Leibowitz. Han fik sin debut i Paris i 1948 og fra 1954 spillede han regelmæssigt ved koncerter med Domaine musical.

Helffer afholdte mesterklasser over hele verden.

Eksterne henvisninger 
 Qui est Claude HELFFER?

Pianister fra Frankrig
Personer fra Paris
Posthorn

Et posthorn er et cylindrisk messing eller kobber instrument uden ventiler brugt til at signalere, at en postridder eller en mail coach ankom eller forlod stedet. Det blev især brugt af postilloner i det 18. og 19. århundrede.

Instrumentet havde normalvist en cirkulær eller buet form med tre snoninger, selvom det nogen gange var lige. Det er altså et eksempel på et jagthorn. Kornetten blev udviklet fra posthornet ved at tilføje ventiler.

Mozart, Mahler og andre inkorporerede instrumentet i deres orkestre til udvalgte stykker. Ved sådanne tilfælde spiller orkestrets hornspiller ofte instrumentet. Et eksempel på brug af posthornet i moderne klassisk musik er den berømte solo i Mahlers Tredje Symfoni. Grundet instrumentets mangler bliver musik skrevet for det dog ofte spillet på trompet eller flygelhorn.

Instrumentet bliver stadig brugt som loge for den nationale postservice i mange lande.

Eksterne henvisninger 

 Posthorn – lydfiler fra den ungarske post
 Museumsposten – © Post & Tele Museum, Danmark.

Noter 

Messingblæseinstrumenter
Peter 2. af Portugal

Peter 2. () (26. april 1648 – 9. december 1706) var konge af Portugal fra 1683 til 1706.

Biografi 
Peter var en yngre søn af kong Johan 4. af Portugal og Luisa de Guzmán. Han overtog magten fra sin sindssyge bror Alfons 6. i 1668. Samme år giftede han sig med sin brors dronning, der havde fået sit første ægteskab annulleret på grund af brudgommens impotens. Han blev konge ved broderens død i 1683.

Under Peters regering forbedrede Portugals stilling sig. Uafhængighedskrigen fra Spanien endte i 1668. Nye guldminer i Brasilien løste monarkiets pengeproblemer. I 1703 blev Portugal Englands forbundsfælle i den Spanske Arvefølgekrig ved Methuen-traktaten.

Peter 2. blev efterfuldt af Johan 5., søn af hans anden kone, Marie Sophie af Pfalz-Neuburg.

Konger af Portugal
Katolske monarker
Huset Bragança
Train (Niederbayern)

Train er en kommune i Landkreis Kelheim i Regierungsbezirk Niederbayern i den tyske delstat Bayern. Den er en del af Verwaltungsgemeinschaft Siegenburg.

Train ligger i landbrugsområdet Hallertau, der er kendt for sin store humleproduktion.

Eksterne henvisninger 

Landkreis Kelheim
Hallertau
Johan 5. af Portugal

Johan 5. () (22. oktober 1689 – 31. juli 1750) var konge af Portugal fra 1706 til 1750.

Johan var søn af Kong Peter 2. af Portugal og hans anden kone Maria Sophia.

Nye guld- og diamantminer i koloniet Brasilien gjorde Johan til Europas rigeste konge og mæcen. Blandt andet byggede han det Kongelige palads i Mafra, rival til Versailles og Escorial.

Som konge var João V forpligtet til at projektere Portugal som en international magt. Eksempler på dette er de overdådige ambassader, han sendte til kejser Leopold I i 1708, til kong Louis XIV af Frankrig i 1
i 1715 og til pave Clemens XI i 1716. Et andet eksempel var den strid, han havde med Den Hellige Stol i 1720'erne, om spørgsmålet om kardinalatet, der skulle tildeles den apostoliske nuncio i den portugisiske hovedstad. 
Den tids væsentligste vidnesbyrd om sin tid er: National Palace of Mafra, Joanina Library på University of Coimbra, Águas Livres Aqueduct i Lissabon og det meste af samlingen af af National Coach Museum, muligvis den vigtigste i verden, også i den portugisiske hovedstad. På det immaterielle område fortjener det tidligere Royal Academy of Portuguese History at blive fremhævet.
Den sidste diplomatiske bedrift under John V's regeringstid var Madrid -traktaten fra 1750, der etablerede Brasiliens moderne grænser. Spor af hans regeringstid i Brasilien omfatter byer som: ouro preto,derefter hovedstad i gulddistriktet Minas Gerais; São João del-Rei, opkaldt til hans ære; Mariana, opkaldt efter dronningen; Saint Joseph, opkaldt efter kronprinsen;

 

Konger af Portugal
Huset Bragança
Katolske monarker
Fado

Fado er en musikform, der kan spores tilbage til 1820'erne i Portugal, men som sandsynligvis har en meget ældre historie. Populært opfattes fado som en musikform karakteriseret ved klagende melodier og tekster, ofte med temaer som havet eller de fattiges tilværelse. I realiteten er fado dog blot en sangform, der kan omhandle hvad som helst, men som overholder en bestemt struktur.

Fado er ofte knyttet til det portugisiske ord saudade, der beskriver en følelse i retning af længsel.

Der hersker en vis usikkerhed om, hvor fado stammer fra. Der er teorier om, at der er tale om en blanding af afrikanske slavers rytmer kombineret med traditionel portugisisk sømandsmusik med indslag af arabisk musik via maurernes indflydelse på den Iberiske Halvø. Også den brasilianske modinha nævnes som inspiration.

Der eksisterer to hovedvarianter af fado knyttet til henholdsvis Lissabon og Coimbra nord for hovedstaden. Lissabon-stilen er den mest populære, mens Coimbra-stilen opfattes som mere forfinet. Fado er også i nutiden en populær musikform i Portugal, og en række musikere har opnået deres ry inden for fado.

I en lang periode blev sangene typisk fremført med akkompagnement af en portugisisk guitar og en klassisk guitar, men i nyere tid er akkompagnementet meget varieret og kan f.eks. omfatte et fuldt orkester.

Musik fra Portugal
Tredje ring

Den Tredje ring (russisk Тре́тье тра́нспортное кольцо́) er Moskvas nyeste ringvej placeret mellem Haveringen i centrum og MKAD, der indtil 1980'erne definerede Moskvas bygrænser.

Den tredje ring er 35 km og ca. 10 km i diameter. Da det er en af Moskvas hovedveje er der meget trafik på vejen og hyppige trafikpropper. Der er planlagt en fjerde ring mellem MKAD og den tredje ring.

Den tredje ring kan benyttes til at komme til Sheremetyevo Airport fra den anden side af byen fra sådanne områder som Sparrow bakkerne. Vejen bruges af mange moskovitter der lever i forstæderne til Moskva.

Den tredje ring blev færdiggjort i 2004 med Lefortovotunnelen, den tredjelængste bytunnel i Europa.

Eksterne links
Moskvas tredje transportring

Veje i Rusland
Moskva
Josef 1. af Portugal

Josef 1. ()  (6. juni 1714 – 24. februar 1777) var konge af Portugal fra 1750 til 1777.

Josef 1. var søn af Kong Johan 5. af Portugal. Han giftede sig med Mariana af Spanien i 1729. De fik fire døtre, deriblandt den senere dronning Maria, der blev gift med sin onkel, Josefs yngre bror Peter.

Josef lod sig styre af sin statsminister, Markis de Pombal.

Se også 
 Jordskælvet i Lissabon 1755

 

Konger af Portugal
Huset Bragança
Katolske monarker
Peter 3. af Portugal

Peter 3. – på portugisisk Dom Pedro III – (5. juli 1717 – 25. maj 1786) var Portugals konge i 1777-86.

Peter var en yngre søn af Johan 5.. Da hans storbror Josef 1. ingen sønner havde blev det arrangeret at Peter giftes med den ældste datter, sin niece Maria i 1760.

De kom til tronen i 1777 og statsministern Markis de Pombal – som Maria hadede – blev øjebliklig afskediget.

Konger af Portugal
Katolske monarker
Huset Bragança
Volkenschwand

Volkenschwand er en kommune i Landkreis Kelheim i Regierungsbezirk Niederbayern i den tyske delstat Bayern. Den er en del af Verwaltungsgemeinschaft Verwaltungsgemeinschaft Mainburg.

Geografi 
Volkenschwand ligger i Region Landshut sydøst for Mainburg. Den fyske ferierute Alpen-Ostsee går gennem Volkenschwand, i hvis nærhed floden Große Laber har sit udspring.
I kommunen ligger ud over Volkenschwand, landsbyerne Großgundertshausen og Leibersdorf .
 

Landkreis Kelheim
Hallertau
Amália Rodrigues

Amália Rodrigues (født 23. juli 1920, død 6. oktober 1999) var en portugisisk sangerinde og skuespillerinde, berømt som "dronningen af fado".

Hun begyndte at synge professionelt i 1939. Snart arbejdede hun i Spanien, Brasilien og Frankrig. I 1950 deltog hun i forestillinger til fordel af Marshall-planen og fra midten af 50erne var hun en international stjerne.

"Amália Rodrigues er for fado, hvad Mozart er for klassisk musik."

Hun trak sig tilbage i 1990.

Udvalgt filmografi 
 Les Amants du Tage (1954)
 Amália, Live in New York City (1990)

Udvalgt diskografi 
 Fados de Portugal / Flamencos da Espanha (1954)
 Amália Canta Luís de Camões (1965)
…

Eksterne henvisninger 
 

Sangere fra Portugal
Riddere af Æreslegionen
Al Pitrelli

Al Pitrelli (født 29. september 1962 i New York) er en amerikanske guitarist, bedst kendt for sit arbejde med Trans-Siberian Orchestra, Megadeth, Savatage, Blue Öyster Cult og O2L.

Diskografi

Med Alice Cooper 
 Alice Cooper Trashes The World (1990)
 Classicks (1995)

Med Asia 
 Aqua (1991)
 Aria (1993)

Med Max Bacon 
 From the Banks of the River Irwell (2002)

Med Danger Danger 
 Rare Cuts (2003)

Med Coven, Pitrelli, Reilly (CPR) 
 CPR (1992)

Med Megadeth 
 Capitol Punishment
 The World Needs a Hero (2001)
 Behind the Music (2001)
 Rude Awakening (2002)
 Still Alive... and Well? (2002)
 Greatest Hits: Back to the Start (2005)
 Arsenal of Megadeth (2006)
 Warchest (2007)
 Anthology: Set the World Afire (2008)

 Med Savatage 
 Dead Winter Dead (1995)
 The Wake of Magellan (1998)
 Poets and Madmen (2001)

 Med Trans-Siberian Orchestra 
 Christmas Eve and Other Stories (1996)
 The Christmas Attic (1998)
 Beethoven's Last Night (2000)
 The Lost Christmas Eve (2004)
 Night Castle (2009)

 Med Widowmaker 
 Blood and Bullets (1992)
 Stand by for Pain (1994)

 Med Vertex 
 Vertex (1996)

 Med Guitar Battle 
 Guitar Battle'' (1998)

Fodnoter 

Megadeth
Guitarister fra USA
Personer fra New York
Jimmy DeGrasso

Jimmy DeGrasso er en amerikansk trommeslager, født 16. marts 1963 i Bethlehem, Pennsylvania. Han afløste Nick Menza som trommeslager i Megadeth.

Eksterne henvisninger 
 Jimmy DeGrasso – Officiel hjemmeside
 

Trommeslagere fra USA
Megadeth
Chuck Behler

Chuck Behler er en amerikanske trommeslager som spillede trommer i thrash metal-bandet Megadeth fra 1987 til 1988, og medvirkede på albummet So Far, So Good… So What! i 1988. Han var også med i dokumentarfilmen The Decline of Western Civilization Part II: The Metal Years også fra 1988.

Megadeth-frontmand Dave Mustaine kendte Behler fordi Gar Samuelson, bandets tidligere trommeslager, brugte Behler som roadie. Behler endte senere med selv at blive afløst af sin egen roadie, Nick Menza.

Før Megadeth var Behler medlem af The Meanies og Sinclair, blandt andre.

Trommeslagere fra USA
Megadeth
Gar Samuelson

Gar Samuelson (18. februar 1958 i Dunkirk i New York – 14. juli 1999 i Orange City i Florida) var en amerikansk trommeslager.

Samuelson var trommeslager i thrash metal-bandet Megadeth mellem 1983 og 1987. Han medvirkede på albummet Killing Is My Business... And Business Is Good! (1985) og Peace Sells... But Who's Buying? (1986). Han var også manden som skabte Megadeths maskot Vic Rattlehead. I 1990'erne udgav han to album med gruppen Fatal Opera.

Nyudgivelsen af Megadeths debutalbum er dedikeret til ham.

Eksterne henvisninger 
 Sleaze Roxx: Gar Samuelson 

Trommeslagere fra USA
Megadeth
James MacDonough

James MacDonough, født 3. april 1970 i Jacksonville, Florida, er en amerikansk bassist. Han var thrash-gruppen Megadeths bassist i perioden 2004-2006, og blev derefter afløst af James LoMenzo. MacDonough spillede bas i Iced Earth fra 1996 til 2000 og igen fra 2002 til 2004, samt i Nevermore 2006.

Megadeth
Bassister fra USA
Nick Menza

Nick Menza (født 23. juli 1964 i München, død 21. maj 2016 i Los Angeles) var en tysk trommeslager kendt som tidligere trommeslager for det amerikanske thrash metal-band Megadeth.

Han var søn af den kendte jazztrommeslager Don Menza, og nærede stor interesse for rumvæsner – noget som blev afspejlet på Megadeths album Rust in Peace.

Han har også spillet med Fireball Ministry samt hjulpet eks-Megadethguitarist Marty Friedman med dennes solokarriere.

Referencer

Eksterne henvisninger 
 
 

Personer fra München
Trommeslagere fra Tyskland
Megadeth
Marty Friedman

Marty Friedman, født 8. december 1962 i Washington D.C., er en amerikansk musiker, mest kendt for sin tid som guitarist i thrash metal-bandet Megadeth.

Biografi 
Friedman startede i 1982 bandet Hawaii og i 1986 Cacophony, sammen med Jason Becker. Hans store gennembrud kom dog først da han i 1990 blev tilbudt rollen som guitarist hos Megadeth. Han indspillede fem studiealbum med bandet inden han forlod gruppen igen i 2000, og er specielt kendt for sine soloer i sange som "Five Magics" og "Tornado of Souls" – begge fra det banebrydende Rust in Peace. Han har udgivet en række soloalbum, med Megadeth-kollega Nick Menza på trommer, og i en kort periode efter bruddet med Megadeth gik han under pseudonymet "Dr A".

Friedman er voldsomt populær i Japan, han bor der til dagligt, og nærer en stor interesse for japansk kultur og sprog.

Diskografi

Med Hawaii 
 One Nation Underground (1983)
 The Natives Are Restless (1985)

Med Cacophony 
 Speed Metal Symphony (1987)
 Go Off! (1988)

Med Megadeth 
 Rust in Peace (1990)
 Countdown to Extinction (1992)
 Youthanasia (1994)
 Cryptic Writings (1997)
 Risk (1999)

Solo 
 Dragon's Kiss (1988)
 Scenes (1992)
 Introduction (1995)
 True Obsessions (1996)
 Music for Speeding (2002)
 Loudspeaker (2006)
 Bad D.N.A (2012)
 Future Addict (2011)
 Inferno (2014)
 Live In Europe (2007)
 Tokyo Jukebox (2010)
 Tokyo Jukebox 2 (2012)
 Wall Of Sound (2017)

Eksterne henvisninger 
 

Megadeth
Guitarister fra USA
Kymijoki

Kymijoki (sv: Kymmene älv) er en flod i det sydlige Finland. Den har sit udspring i Päijänne-søen og løber ud i Den Finske Bugt i nærheden af byen Kotka. Den er en af de største floder i det sydlige Finland og udnyttes i stor stil til vandkraft. Byerne Kotka, Anjalankoski og Kuusankoski langs floden er centre for produktion af papirmasse og papir. 

Floden deler sig ved Pernoo, 12 km fra havet, og løber ud i havet på fem forskellige steder. 
Det vestligste af Kymijokas løb udgjorde grænsen mellem Sverige og Rusland i perioden fra 1743-1809. Den del af Finland, som lå øst for floden blev senere kaldt Gamle Finland. Gamle Finland blev lagt sammen med resten af Finland i Storfyrstendømmet Finland i 1812.

Galleri

Eksterne links 
 Kymijoki

Floder i Finland